BEGRUNDELSE

I "Dagsordenen for forandring"[1] nævnes det, at inklusiv og bæredygtig økonomisk vækst er afgørende for, at fattigdom kan bekæmpes på lang sigt. En sådan økonomisk vækst kræver et gunstigt erhvervsklima, en forbedret lokal konkurrenceevne og nye former for samarbejde med den private sektor via finansielle instrumenter, der enten allerede eksisterer, eller som skal indføres.

På det fjerde forum på højt niveau om bistandseffektivitet i Busan blev der opfordret til en mere direkte inddragelse af den private sektor med henblik på at fremme innovation, skabe indtægter og beskæftigelse, støtte SMV'er og iværksættere, mobilisere nationale ressourcer og videreudvikle innovative finansielle mekanismer.

Ovenstående har været vejledende for de fælles drøftelser om støtte til udvikling af den private sektor, som bør afspejle sig i programmeringen og gennemførelsen af den 11. Europæiske Udviklingsfond ("EUF").

Disse aspekter og den internationale udvikling, navnlig hvad angår det store antal aktører og midler, som gør, at man er i stand til at yde effektiv støtte til den private sektor, betyder at programmerne gennemføres via organisationer, som har vist evne til på omkostningseffektiv vis at levere ekspertise af høj kvalitet.

På dette grundlag vedrører ændringen af Bilag III til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side, undertegnet i Cotonou den 23. juni 2000[2] ("Cotonouaftalen"), senest ændret i Ouagadougou i Burkina Faso den 22. juni 2010[3], udeladelsen af henvisninger til Centret for Virksomhedsudvikling ("CVU").

Kommissionen foreslår, at Rådet for Den Europæiske Union vedtager den vedlagte afgørelse.

2014/0184 (NLE)

Forslag til

RÅDETS AFGØRELSE

om den holdning, som Den Europæiske Union skal indtage i AVS-EU-Ministerrådet til revisionen af bilag III til Cotonouaftalen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 209, stk. 2, sammenholdt med artikel 218, stk. 9,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, der blev undertegnet den 23. juni 2000[4] i Cotonou ("Cotonouaftalen") og revideret i Ouagadougou i Burkina Faso den 22. juni 2010[5],

under henvisning til forslag fra Europa-Kommissionen, og

ud fra følgende betragtninger:

(1) Ifølge artikel 100 i Cotonouaftalen kan bilag Ia, Ib, II, III, IV og VI til Cotonouaftalen revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.

(2) På det fjerde forum på højt niveau om bistandseffektivitet i Busan blev der opfordret til en mere direkte inddragelse af den private sektor med henblik på at fremme innovation, skabe indtægter og beskæftigelse, støtte SMV'er og iværksættere, mobilisere nationale ressourcer og videreudvikle innovative finansielle mekanismer.

(3) Disse aspekter og den internationale udvikling, navnlig hvad angår det store antal aktører og midler, som gør, at man er i stand til at yde effektiv støtte til den private sektor, betyder at programmerne gennemføres via organisationer, som har vist deres evne til på omkostningseffektiv vis at levere ekspertise af høj kvalitet.

(4) Den ændring af bilag III, der vedrører udeladelse af henvisningerne til Centret for Virksomhedsudvikling ("CVU").

VEDTAGET DENNE AFGØRELSE:

Artikel 1

1. Den holdning, som Unionen skal indtage i AVS-EU-Ministerrådet til revisionen af bilag III til Cotonouaftalen, er fastlagt på grundlag af udkastet til AVS-EU-Ministerrådets afgørelse, der er vedlagt denne afgørelse.

2. Unionens repræsentanter i AVS-EU-Ministerrådet kan tiltræde mindre ændringer i udkastet til afgørelsen, uden at der kræves yderligere afgørelser i Rådet for den Europæiske Union.

Artikel 2

AVS-EU-Ministerrådets afgørelse offentliggøres efter vedtagelsen i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] COM(2011) 637 "Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget: "Forbedring af virkningen af EU's udviklingspolitik: En dagsorden for forandring"

[2] EFT L 317 af 15.12.2000, s. 3.

[3] EUT L 287 af 4.11.2010, s. 3.

[4] EFT L 317 af 15.12.2000, s. 3.

[5] EUT L 287 af 4.11.2010, s. 3.

BILAG

til

Forslag til RÅDETS AFGØRELSE

om den holdning, som Den Europæiske Union skal indtage i AVS-EU-Ministerrådet til revisionen af bilag III til Cotonouaftalen

BILAG Udkast til AVS-EU-MINISTERRÅDETS AFGØRELSE om revisionen af bilag III til Cotonouaftalen

AVS-EU-MINISTERRÅDET HAR —

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, der blev undertegnet den 23. juni 2000[1] i Cotonou ("Cotonouaftalen") og revideret i Ouagadougou i Burkina Faso den 22. juni 2010[2], særlig artikel 100, og

ud fra følgende betragtninger:

(1) Ifølge artikel 100 i Cotonouaftalen kan bilag Ia, Ib, II, III, IV og VI revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.

(2) På det fjerde forum på højt niveau om bistandseffektivitet i Busan opfordrede parterne til Cotonouaftalen til en mere direkte inddragelse af den private sektor med henblik på at fremme innovation, skabe indtægter og beskæftigelse, støtte SMV'er og iværksættere, mobilisere nationale ressourcer og videreudvikle innovative finansielle mekanismer.

(3) Disse aspekter og den internationale udvikling, navnlig hvad angår det store antal aktører og midler, som gør, at man er i stand til at yde effektiv støtte til den private sektor, betyder at programmerne gennemføres via organisationer, som har vist evne til på omkostningseffektiv vis at levere ekspertise af høj kvalitet.

(4) Ændringerne af bilag III vedrører udeladelsen af henvisningerne til Centret for Virksomhedsudvikling ("CVU") —

VEDTAGET DENNE AFGØRELSE:

Artikel 1

I bilag III til Cotonouaftalen foretages følgende ændringer:

1. I bilag III affattes overskriften således:

"Institutionel støtte"

2. Artikel 1 affattes således:

"Samarbejdet skal støtte de institutionelle mekanismer, der fremmer udviklingen af landbruget og landdistrikter. I denne sammenhæng bidrager samarbejdet til at styrke og udbygge rollen for Det Tekniske Center for Samarbejde på Landbrugsområdet og i Landdistrikterne ("TCL") i udviklingen af AVS-staternes institutionelle kapacitet, navnlig vedrørende informationsstyring, for at forbedre adgangen til teknologier, der øger produktiviteten og kommercialiseringen inden for landbruget, fødevaresikkerheden og udviklingen af landdistrikterne."

3. Artikel 3 erstatter artikel 2.

Artikel 2

Påbegyndelsen af lukningen af Centret for Virksomhedsudvikling ("CVU") reguleres ved denne afgørelse på følgende måde:

1. AVS-EU-Ministerrådet giver bestyrelsen for CVU mandat til at træffe alle passende foranstaltninger for at påbegynde lukningen af CVU, under tilsyn af AVS-EU-Ambassadørudvalget.

2. Proceduren ved lukningen skal være afsluttet senest den 31.december 2016.

3. Lukningen af CVU og alle tilknyttede udgifter finansieres af den 11. Europæiske Udviklingsfond.

Artikel 3

Denne afgørelse vedtages på AVS-EU-Ministerrådets møde.

Denne afgørelse træder i kraft ved vedtagelsen.

Udfærdiget i […], den […].

På Rådet for Den Europæiske Unions vegne || På AVS-EU-Ministerrådets vegne

Formand || Formand

[1] EFT L 317 af 15.12.2000, s. 3.

[2] EUT L 287 af 4.11.2010, s. 3.